Universis presentes litteras inspecturis, frater Petrus, humilis abbas Mauziacensis, Claromontensis diocesis, salutem in Domino Jesu Christo. Noverit universitas vestra quod cum dominus Alexander papa quartus decimam omnium fructuum, reddituum et proventuum abbatiarum, prioratuum, decanatuum, domorum, grangiarum et aliorum locorum mediate et immediate Cluniacensi monasterio subjectorum, necnon et ecclesiarum in quibus reverendus in Christo pater dominus Yvo, Dei gratia abbas Cluniacensis, et quelibet alie persone ejusdem ordinis jus obtinent patronatus, dicto Cluniacensi monasterio concesserit usque ad triennium annuatim, nos de parte ejusdem decime que nostrum Mauziacense monasterium, prioratus, domos et alia loca eidem Mauziacensi monasterio subjecta, necnon et ecclesias in quibus jus patronatus obtinemus contingit, promisimus et promittimus dicto domino abbati Cluniacensi solvere in festo Penthecostes proximo venturo quinquaginta libras Turonensium, exceptione seu difficultate qualibet non obstante. In cujus rei testimonium presentibus litteris sigillum nostrum duximus apponendum. Datum apud Masillas, IIII nonas marcii, anno Domini Mº CCº Lº octavo.